## Rješenje Agencije za zaštitu tržišnog natjecanja urbroj: 5-80-03-06-17-05

### NN 69/2006 (21.6.2006.), Rješenje Agencije za zaštitu tržišnog natjecanja urbroj: 5-80-03-06-17-05

# AGENCIJA ZA ZAŠTITU TRŽIŠNOG NATJECANJA

**1667**

Agencija za zaštitu tržišnog natjecanja na temelju članka 13. stavka 1. Zakona o
državnim potporama (»Narodne novine«, broj 140/05), u upravnom postupku
donošenja odobrenja na prijedlog Operativnog programa razvoja industrijske
prerade drva Republike Hrvatske od 2006. – 2010. godine, pokrenutom na zahtjev
Ministarstva poljoprivrede, šumarstva i vodnoga gospodarstva, sa sjedištem u
Zagrebu, Ulica grada Vukovara 78, p.p. 1034, na temelju odluke Vijeća za zaštitu
tržišnog natjecanja sa 63. sjednice, održane 14. lipnja 2006., donosi sljedeće

## RJEŠENJE

I. Odobrava se Prijedlog Operativnog programa razvoja
industrijske prerade drva Republike Hrvatske od 2006. – 2010. godine.
II. Ovo rješenje bit će objavljeno u »Narodnim novinama«.

```
Obrazloženje
```

*1. Zahtjev za pokretanja postupka*

Agencija za zaštitu tržišnog natjecanja (dalje: Agencija) zaprimila je 13.
travnja 2006., od Ministarstva poljoprivrede, šumarstva i vodnoga gospodarstva
Republike Hrvatske, sa sjedištem u Zagrebu, Ulica grada Vukovara 78, p.p. 1034,
zahtjev za davanje mišljenja na Prijedlog Operativnog programa razvoja
industrijske prerade drva Republike Hrvatske (dalje: Prijedlog Operativnog
programa), klasa: 310-02/06-01/1, urbroj: 525-14-06-14, od 6. travnja 2006.
Iz Prijedloga Operativnog programa proizlazi da je isti dostavljen Agenciji
sukladno članku 11. stavku 1. Zakona o državnim potporama (»Narodne novine«,
broj 140/05; dalje: ZDP). Naime, prema članku 11. stavku 1. ZDP-a, davatelj
državne potpore dužan je, prije upućivanja prijedloga akta koji sadrži državne
potpore na usvajanje Vladi RH (dalje: Vlada RH), isti dostaviti Agenciji na
odobrenje. Agencija na prijedlog akta koji sadrži državne potpore izdaje
rješenje sukladno odredbi članka 13. stavka 1. i 2. ZDP-a, a ne mišljenje kako
je to zatražilo rečeno Ministarstvo.
Nadalje, iz Prijedloga Operativnog programa razvidno je da isti sadrži elemente
državne potpore, te da kao takav predstavlja program državne potpore iz članka
3. stavka 2. ZDP-a. Iz rečenog članka proizlazi da se programom državne potpore
smatra akt na temelju kojeg se, bez potrebe za dodatnim provedbenim mjerama,
unaprijed neodređenim korisnicima državne potpore dodjeljuju pojedinačne državne
potpore. Ministarstvo poljoprivrede, šumarstva i vodnoga gospodarstva će
Prijedlog Operativnog programa uputiti na usvajanje Vladi RH.
Podaci koje je dostavilo Ministarstvo poljoprivrede, šumarstva i vodnoga
gospodarstva nisu bili dovoljni za donošenje meritornog rješenje, te je Agencija
zahtjevom od 24. travnja 2006., klasa: UP/I 430-01/2006-11/20, urbroj:
580-03-06-59-02, sukladno članku 9. stavku 1. i 2. ZDP-a, zatražila dodatna
objašnjenja glede Prijedloga Operativnog programa.
Dana 15. svibnja 2006., održan je sastanak između predstavnika Agencije i
predstavnika Ministarstva poljoprivrede, šumarstva i vodnoga gospodarstva. Na
temelju rečenog pisanog zahtjeva Agencije i zaključaka donesenih na sastanku,
Agenciji je 18. svibnja 2006., dostavljen djelomično izmijenjeni Prijedlog
Operativnog programa.
Dana 25. svibnja 2006., ponovno je održan sastanak između predstavnika Agencije
i predstavnika Ministarstva poljoprivrede, šumarstva i vodnoga gospodarstva. Na
temelju zaključaka donesenih na sastanku, Agenciji je 1. lipnja 2006.,
dostavljen konačni Prijedlog Operativnog programa.
Uz Prijedlog Operativnog programa, Agenciji je dostavljen i ispunjen Obrazac
prijave državne potpore u pisanom i elektronskom obliku, sukladno članku 80.
stavku 5. Uredbe o državnim potporama (»Narodne novine«, broj 121/03; dalje:
Uredba) i članku 2. Pravilnika o obliku i sadržaju, te načinu prikupljanja
podataka i vođenja evidencija državnih potpora (»Narodne novine«, broj 11/05).

*2. Opis Prijedloga Operativnog programa i Obrasca prijave državne potpore*

2.1. Cilj Prijedloga Operativnog programa

Cilj Prijedloga Operativnog programa je višestruko povećati vrijednost drvne
sirovine kroz proizvode visokog stupnja finalizacije koje karakterizira visoka
kvaliteta, dizajn i prepoznatljivost. Proizvodnja finalnih proizvoda dovest će
do povećanja njihovog udjela i konkurentnosti na tržištu, povećanja zaposlenosti
i zadržavanja stanovništva u ruralnim područjima te poticanja razvoja i zaštite
nacionalne industrijske prerade drva.
U cilju stvaranja uvjeta za proizvodnju spomenutih proizvoda, cilj Prijedloga
Operativnog programa također je i prilagodba zastarjelih tehnoloških postrojenja
novim tehnologijama u području zaštite okoliša i daljnji razvoj ekološki
prihvatljive industrije.
Osim toga, provedba Operativnog programa trebala bi dovesti do usklađenosti i
prilagodbe normi poslovanja normama zemalja Europske unije i na taj način
osigurati konkurentan položaj drvne industrije na domaćem i međunarodnom
tržištu.
Zaključno, Prijedlog Operativnog programa prvi je razvojni dokument koji se
odnosi na drvnu industriju Republike Hrvatske od njenog osamostaljenja.

2.2. Pravni temelj

Pravni temelj za donošenje Prijedloga Operativnog programa je Strategija razvoja
industrijske prerade drva i papira (»Narodne novine«, broj 114/04).

2.3. Korisnici državnih potpora

Korisnici državnih potpora jesu mali i srednji poduzetnici.

2.4. Vrste državnih potpora

Vrste državnih potpora predviđenih u Prijedlogu Operativnog programa jesu:
a) državne potpore za male i srednje poduzetnike određene su u točki 7.3.3.
Prijedloga Operativnog programa te mogu biti dodijeljene za poticanje početnih
materijalnih i nematerijalnih ulaganja, savjetodavne usluge i sudjelovanje na
sajmovima i izložbama.
b) regionalne državne potpore određene su u točki 7.3.4. Prijedloga Operativnog
programa, te mogu biti dodijeljene za poticanje početnih ulaganja i otvaranje
novih radnih mjesta povezanih s početnim ulaganjem, a u iznimnim slučajevima za
naknadu dijela troškova tekućeg poslovanja poduzetnika.
Državne potpore za tekuće poslovanje mogu biti dodijeljene samo u Području A pod
sljedećim uvjetima: da doprinose regionalnome razvoju, da su razmjerne teškoćama
koje se namjeravaju ublažiti, da su vremenski ograničene i postupno se smanjuju
i da nisu namijenjene poticanju izvoza.
c) državne potpore za istraživanje i razvoj određene su u točki 7.3.1.
Prijedloga Operativnog programa te mogu biti dodijeljene za sljedeće:
– primijenjena istraživanja namijenjena stjecanju znanja za razvoj novih
proizvoda, postupaka i usluga ili poboljšanju već postojećih proizvoda,
postupaka i usluga;
– razvojna istraživanja namijenjena prijenosu rezultata industrijskih
istraživanja u oblikovanje novih, izmijenjenih i poboljšanih proizvoda,
postupaka i usluga, bez obzira na to da li je takvo oblikovanje namijenjeno
prodaji ili korištenju, uključivši izradu prototipova koji nisu komercijalno
upotrebljivi; te
– studije o tehničkoj izvedivosti koje su uvjet za provedbu primijenjenog i
razvojnog istraživanja.
d) državne potpore za zaštitu okoliša određene su u točki 7.3.2. Prijedloga
Operativnog programa, te mogu biti dodijeljene za sljedeće:
– prilagođavanje novim obvezujućim standardima za zaštitu okoliša;
– postizanje višega stupnja zaštite okoliša nego što to određuju obvezujući
standardi odnosno ulaganja u zaštitu okoliša dok još ne postoje obvezujući
standardi;
– energetsku učinkovitost i istodobnu proizvodnja električne i toplinske
energije; te
– za obnovljive izvore energije.
Državne potpore za zaštitu okoliša mogu se dodijeliti za pokriće troškova
tekućeg poslovanja, ako postoji značajan doprinos zaštiti okoliša i to za:
poticanje okolišu primjerenih oblika postupanja s otpadom i za poticanje
energetske učinkovitosti; smanjenje ili oslobođenje od poreza za zaštitu
okoliša; te poticanje korištenja obnovljivih izvora energije i istodobnu
proizvodnju električne i toplinske energije.

2.5. Opravdani troškovi za pojedinu vrstu državnih potpora su sljedeći:

a) Opravdani troškovi *za male i srednje poduzetnike* određeni su u točki 7.4.3.
Prijedloga Operativnog programa, a odnose se na:
– troškove početnih ulaganja: materijalna ulaganja (zemljišta, zgrade i oprema)
i troškove za nematerijalna ulaganja (nabava patenata, licenci, posebnih znanja
i vještina ili nepatentiranoga tehničkog znanja), te
– troškove otvaranja novih radnih mjesta (troškovi bruto plaća za novootvorena
radna mjesta povezana s ulaganjem za dvogodišnje razdoblje).
Osim za početna ulaganja i za troškove otvaranja novih radnih mjesta, malim i
srednjim poduzetnicima mogu se odobriti i državne potpore za savjetodavne usluge
i za sudjelovanje na sajmovima i izložbama.
Opravdani troškovi za savjetodavne usluge smatraju se troškovi za vanjske
suradnike. Opravdani troškovi za sudjelovanje na sajmovima i izložbama jesu
dodatni troškovi najma, postavljanja i djelovanja izložbenog prostora.
b) Opravdani troškovi za dodjelu *regionalnih državnih potpora* određeni su u
točki 7.4.4. Prijedloga Operativnog programa a odnose se na:
– troškove početnih ulaganja: materijalna ulaganja (zemljišta, zgrade i oprema)
i nematerijalna ulaganja (kupnja patenata, licenci, posebnih znanja i vještina (know-how)
ili nepatentiranoga tehničkog znanja); te
– troškove bruto plaća za novootvorena radna mjesta povezana s ulaganjem za
dvogodišnje razdoblje.
c) Opravdani troškovi za *istraživanje i razvoj* određeni su u točki 7.4.1.
Prijedloga Operativnog programa, a odnose se na:
– troškove rada zaposlenih, koji se isključivo bave istraživačkim aktivnostima;
– troškove za instrumente, opremu i nekretnine, koji se isključivo i stalno
koriste za istraživačke aktivnosti;
– troškove za savjetodavne i slične usluge namijenjene isključivo za
istraživačke aktivnosti;
– dodatne ukupne troškove koji nastaju neposredno kao posljedica istraživanja i
razvoja; te
– druge operativne troškove koji nastaju neposredno kao posljedica istraživanja
i razvoja.
d) Opravdani troškovi za *zaštitu okoliša* određeni su u točki 7.4.2. Prijedloga
Operativnog programa, a odnose se na dodatne troškove za nekretnine i opremu i
troškove za nematerijalna ulaganja potrebne za postizanje ciljeva zaštite
okoliša.
Opravdani troškovi iz rečene točke Prijedloga Operativnog programa računaju se
bez pogodnosti koje proizlaze iz povećanja kapaciteta, ušteda na troškovima
tijekom prvih pet godina ulaganja i dodatne pomoćne proizvodnje tijekom toga
petogodišnjeg razdoblja. Opravdani troškovi sanacije onečišćenog područja jesu
troškovi rada umanjeni za povećanje vrijednosti zemljišta.

2.6. Intenzitet državnih potpora po pojedinim vrstama državnih potpora

a) Intenziteti *za male i srednje poduzetnike* određeni su u točki 7.5.3.
Prijedloga Operativnog programa i iznose:
– za početna ulaganja državna potpora može se dodijeliti malim poduzetnicima u
iznosu do 15 posto opravdanih troškova, a srednjim poduzetnicima u iznosu do 7,5
posto opravdanih troškova;
– za savjetodavne usluge koje obavljaju vanjski savjetnici, koje nemaju stalni
ili periodički karakter i nisu povezane s redovnim tekućim troškovima
poduzetnika, državna potpora može se dodijeliti u visini 50 posto opravdanih
troškova;
– za sudjelovanje na sajmovima i izložbama državna potpora može se dodijeliti za
prvo sudjelovanje na određenom sajmu ili izložbi u visini 50 posto opravdanih
troškova.
Visina državne potpore izračunava se temeljem opravdanih troškova ulaganja ili
opravdanih troškova otvaranja novih radnih mjesta povezanih s ulaganjem. Ako je
visina državne potpore izračunata temeljem opravdanih troškova otvaranja novih
radnih mjesta, potrebno je uzeti u obzir sljedeće:
– radno mjesto mora biti povezano s provedbom projekta početnih ulaganja i biti
popunjeno tijekom tri godine nakon dovršenja ulaganja;
– projekt ulaganja mora voditi neto povećanju broja radnika u poduzeću u
usporedbi s prosjekom tijekom proteklih 12 mjeseci; te
– nova radna mjesta moraju biti sačuvana najmanje pet godina.
Ako se ulaže u područje koje ima pravo na regionalnu državnu potporu, državna
potpora može se dodijeliti do gornje granice određene u karti regionalnih
državnih potpora, pod uvjetom da se ulaganje očuva u tome području najmanje pet
godina nakon zaključenja ulaganja i korisnik državne potpore doprinese najmanje
25 posto vrijednosti ulaganja iz vlastitih sredstava koja ne sadrže državnu
potporu.
b) Intenziteti za *regionalne državne potpore*. U Području A za početna
materijalna i nematerijalna ulaganja izražena u neto ekvivalentu državne potpore
(iznos krajnje koristi koju ostvaruje poduzetnik od državne potpore nakon
odbitka poreznih davanja) iznose do 50 posto opravdanih troškova odnosno 40
posto opravdanih troškova u područjima gdje je bruto domaći proizvod po
stanovniku prema kupovnoj moći veći od 60 posto prosjeka Europske unije. Za male
i srednje poduzetnike gornja granica može se povećati za 15 posto opravdanih
troškova u bruto iznosu.
Visina državne potpore izračunava se temeljem opravdanih troškova ulaganja ili
temeljem troškova otvaranja novih radnih mjesta povezanih s ulaganjem. Ako je
visina državne potpore izračunata temeljem opravdanih troškova otvaranja novih
radnih mjesta, potrebno je uzeti u obzir sljedeće uvjete:
– radno mjesto mora biti povezano s provedbom projekta početnog ulaganja,
odnosno radno mjesto mora biti otvoreno kao posljedica povećane učinkovitosti
kapaciteta stvorenih ulaganjem, te mora biti otvoreno najmanje tri godine nakon
dovršenja ulaganja;
– projekt ulaganja mora voditi prema povećanju broja radnika u poduzeću u
usporedbi s prosjekom zaposlenih u proteklih dvanaest mjeseci; te
– nova radna mjesta moraju biti sačuvana najmanje pet godina.
Državna potpora za nematerijalna ulaganja može se dodijeliti pod uvjetom da se
sredstva: koriste isključivo kod poduzetnika koji je korisnik državne potpore,
amortiziraju, nabavljaju po tržišnim uvjetima, te iskazuju u bilanci korisnika
državne potpore najmanje pet godina.
Korisnik državne potpore dužan je iz vlastitih sredstava koja ne sadrže državnu
potporu doprinijeti najmanje 25 posto vrijednosti ulaganja.
Opravdani troškovi početnih ulaganja i opravdani troškovi novih radnih mjesta
mogu se zbrajati, ali zajedno ne smiju prijeći gore navedene intenzitete.
c) Intenziteti za *istraživanje i razvoj* određeni su u točki 7.5.1. Prijedloga
Operativnog programa i iznose:
– za primijenjena istraživanja može se dodijeliti potpora u visini do 50 posto
opravdanih troškova projekta;
– za razvojna istraživanja može se dodijeliti državna potpora u visini do 25
posto opravdanih troškova projekta; te
– za studije o tehničkoj izvedivosti može se dodijeliti državna potpora u visini
do 75 posto opravdanih troškova projekta, ako je uvjet za provedbu primijenjenog
istraživanja, te u visini do 50 posto opravdanih troškova projekta ako je uvjet
za provedbu razvojnog istraživanja.
Navedeni intenziteti mogu se povećati ovisno o veličini poduzetnika, vrsti
projekta i području na kojem se projekti provode međutim ukupan intenzitet ne
smije prijeći 75 posto opravdanih troškova za primijenjena istraživanja, odnosno
50 posto za razvojna istraživanja.
d) Intenziteti za zaštitu okoliša određeni su u točki 7.5.2. Prijedloga
Operativnog programa i iznose:
– za prilagođavanje novim obvezujućim standardima za zaštitu okoliša, malim i
srednjim poduzetnicima dodjeljuju se potpore do visine 15 posto opravdanih
troškova, u razdoblju od 3 godine od prihvaćanja ovih standarda; te
– za postizanje višega stupnja zaštite okoliša nego što to određuju obvezujući
standardi odnosno ulaganja u zaštitu okoliša dok još ne postoje obvezujući
standardi malim i srednjim poduzetnicima dodjeljuju se potpore do visine 40
posto opravdanih troškova.
Ukoliko se radi o poduzetnicima u Području A gornja granica državne potpore može
se povećati za 10 posto opravdanih troškova ili ukupna gornja granica regionalne
državne potpore može se povećati za 10 posto opravdanih troškova.

2.7. Instrumenti dodjele državnih potpora

2.7.1. Instrumenti dodjele državnih potpora su subvencije koje će dodjeljivati
Ministarstvo poljoprivrede, šumarstva i vodnoga gospodarstva.
2.7.2. Iz Prijedloga Operativnog programa i Obrasca prijave državne potpore
proizlazi da će poduzetnici koji obavljaju djelatnost industrijske prerade drva
biti u mogućnosti, osim subvencija Ministarstva poljoprivrede, šumarstva i
vodnoga gospodarstva, ostvariti pravo na kredite pod povoljnijim uvjetima koje
odobrava Hrvatska banka za obnovu i razvitak (dalje: HBOR). Kredite odobrene pod
povoljnijim uvjetima HBOR će dodjeljivati poštujući kriterije iz Pravilnika o
osnovnim uvjetima financiranja pojedinih ciljnih skupina odobrenim rješenjem
Agencije od 16. ožujka 2006., i objavljenim u »Narodnim novinama« broj 37/06.
Osim rečenih kredita HBOR-a, poduzetnici će biti u mogućnosti ostvariti i pravo
na dobivanje garancije Hrvatske agencije za malo gospodarstvo (dalje: HAMAG).
Garancije će HAMAG odobravati sukladno programima »Rast i razvoj« i »Novi
poduzetnik« koji su u postupku usklađenja s odredbama ZDP-a i Uredbom o državnim
potporama («Narodne novine», broj 50/06).
Za dodjelu državnih potpora opisanih u točki 2.4. obrazloženja ovog rješenja
predviđena je i dodjela državnih potpora koje će provoditi nadležna Porezna
uprava – Ministarstva financija, te nadležna tijela jedinica lokalne ili
područne (regionalne) samouprave temeljem poreznih olakšica (oslobođenje od
plaćanja prireza iz plaća radnika u industrijskog preradi drva).
Oslobađanje od plaćanja posebnih naknada i taksi (npr. porezi na reklamu, porezi
na tvrtku i sl.), djelomično oslobađanje od plaćanja komunalne naknade i pomoć
kod dobivanja lokacijskih i građevinskih dozvola te izgradnje komunalne
infrastrukture, provodit će nadležna tijela jedinica lokalne ili područne
(regionalne) samouprave.
Državne potpore koje će se dodjeljivati ostali davatelji opisani u ovoj točki
nisu predmet razmatranja Agencije jer svaki od gore navedenih davatelja državne
potpore dodjeljuje na temelju vlastitih programa državnih potpora.

2.8. Klauzula o kumulaciji

U Obrascu prijave državne potpore navedeno je da će Ministarstvo poljoprivrede,
šumarstva i vodnoga gospodarstva surađivati s tijelima lokalne samouprave ili
područne (regionalne) samouprave koja dodjeljuju državne potpore iz proračuna
istih, tako da ukupan iznos potpore neće prijeći gornju granicu određenu
Uredbom.
Osim toga, u dijelu koji se odnosi na intenzitet državnih potpora za male i
srednje poduzetnike opisan u točki 7.5.4. Prijedloga Operativnog programa
navedeno je da se opravdani troškovi početnih ulaganja i opravdani troškovi
otvaranja novih radnih mjesta mogu zbrajati, ali zajedno ne smiju prijeći visinu
državne potpore sukladno Uredbi.

2.9. Trajanje i izvori sredstava

Nakon što Prijedlog Operativnog programa usvoji Vlada Republike Hrvatske, isti
će se primjenjivati od mjeseca srpnja 2006. do 31. prosinca 2010.
Sredstva planirana za subvencije koje će dodjeljivati Ministarstvo
poljoprivrede, šumarstva i vodnoga gospodarstva bit će predviđena u Državnom
proračunu Republike Hrvatske za razdoblje od 2006. do 2010. S obzirom da će se
subvencije dodjeljivati i u drugoj polovici 2006., odnosno nakon što je već
usvojen Državni proračun za 2006., sredstva za isplatu subvencije za 2006. bit
će osigurana rebalansom Državnog proračuna. Sredstva koja će se dodjeljivati
putem subvencija ukupno iznose 201.400.000,00 kn, a za pojedine godine iznosi su
sljedeći:
– za 2006. iznos od 18.000,000,00 kn;
– za 2007. iznos od 41.100,000,00 kn;
– za 2008. iznos od 55.000.000,00 kn;
– za 2009. iznos od 51.000,000,00 kn;
– za 2010. iznos od 36.300,000,00 kn.

2.10. Isključenje od dodjele

Veliki poduzetnici mogu biti korisnici subvencija predviđenih Prijedlogom
Operativnog programa isključivo na temelju pojedinačnog zahtjeva Ministarstva
poljoprivrede, šumarstva i vodnoga gospodarstva podnesenog Agenciji na ocjenu.
Veliki poduzetnici mogu ostvariti pravo na regionalne državne potpore, državne
potpore za istraživanje i razvoj i državne potpore za zaštitu okoliša.
Poduzetnicima u teškoćama može biti odobrena samo državna potpora za sanaciju i
restrukturiranje, sukladno ZDP-u i Uredbi.

*3. Odluka Vijeća za zaštitu tržišnog natjecanja*

Vijeće za zaštitu tržišnog natjecanja (dalje: Vijeće) razmatralo je Prijedlog
Operativnog programa na svojoj 63. sjednici, održanoj 14. lipnja 2006.
Prilikom donošenja odluke Vijeće je uzelo u obzir sve činjenice iz Prijedloga
Operativnog programa i dostavljene dokumentacije.
Vijeće je u konkretnom slučaju utvrdilo da mjere opisane u točki 2.4.
obrazloženja ovog rješenja predstavljaju državnu potporu iz članka 3. stavka 1.
ZDP-a.
Pojam državne potpore određen je člankom 3. stavkom 1. ZDP-a.Vijeće je utvrdilo
da je u konkretnom slučaju riječ o državnim potporama, jer se sredstvima
predviđenim u navedenim mjerama Prijedloga Operativnog programa radi o
financiranju poduzetnika iz državnog proračuna, odnosno o transferu državnih
sredstava; utvrđeno je kako sredstva predstavljaju potporu koja korisnicima
potpore donose ekonomsku prednost koju isti ne bi ostvarili kroz svoje redovno i
normalno poslovanje; utvrđeno je kako se u konkretnom slučaju predložena
sredstva dodjeljuju pojedinim korisnicima na selektivnoj osnovi, te kako
dodjelom sredstava na način predviđen Prijedlogom Operativnog programa postoji
mogućnost narušavanja tržišnog natjecanja davanjem prednosti na tržištu
korisniku državne potpore osobito u mjeri u kojoj to može utjecati na ispunjenje
međunarodno preuzetih obveza Republike Hrvatske koje proizlaze iz Sporazuma o
stabilizaciji i pridruživanju (»Narod­ne novine – Međunarodni ugovori«, broj
14/01, 14/02, 1/05 i 7/05; dalje: SSP).
Člankom 4. ZDP-a propisana je opća zabrana davanja državnih potpora koje
narušavaju ili bi mogle narušiti tržišno natjecanje davanjem prednosti na
tržištu korisniku državne potpore bez obzira na oblik državne potpore u mjeri u
kojoj to može utjecati na ispunjenje međunarodno preuzetih obveza Republike
Hrvatske iz SSP-a, kao i izuzeća od opće zabrane.
S obzirom da se državne potpore predložene Prijedlogom Operativnog programa
odnose na male i srednje poduzetnike, istraživanje i razvoj i zaštitu okoliša,
Vijeće je moralo utvrditi je li je na takve potpore moguće primijeniti izuzeće
iz članka 4. stavka 3. točke d) ZDP-a, a koje se odnose na poticanje određenih
gospodarskih djelatnosti ili određenih gospodarskih područja. Glede regionalnih
državnih potpora Vijeće je moralo utvrditi je li je na takve potpore moguće
primijeniti izuzeće ih članka 4. stavka 3. točke a) ZDP-a, koje potiču
gospodarski razvoj područja s neuobičajeno niskim životnim standardom ili
velikom nezaposlenosti.
Da bi postojala mogućnost primjene izuzeća iz članka 4. stavka 3. točke d) ZDP-a,
koje se odnosi na državne potpore za male i srednje poduzetnike, istraživanje i
razvoj i zaštitu okoliša, odnosno izuzeća iz članka 4. stavka 3. točke a) ZDP-a
koje se odnosi na regionalne državne potpore, rečene državne potpore predviđene
Prijedlogom Operativnog programa moraju biti sukladne s odredbama Uredbe koje se
odnose na navedene potpore.
Vijeće je utvrdilo da su navedene državne potpore sukladne s Uredbom, stoga je
odlučeno kao u točki I. izreke ovog rješenja.
Temeljem članka 18. ZDP-a, a u svezi s člankom 13. stavkom 2. ZDP-a, rješenja
Agencije kojima se daje odobrenje na prijedlog akta državne potpore objavljuju
se u »Narodnim novinama«, stoga je odlučeno kao u točki II. izreke ovog
rješenja.
Zaključno, Vijeće je u konkretnom slučaju ocjenjivalo Prijedlog Operativnog
programa samo u dijelu koji se odnosi na dodjelu državnih potpora od
Ministarstva poljoprivrede, šumarstva i vodnoga gospodarstva putem subvencija.
Nastavno na navedeno, potrebno je posebno skrenuti pozornost da je s obzirom na
mogućnost dodjele iste vrste državne potpore putem različitih instrumenata od
strane ostalih davatelja, prvenstveno HBOR-a i HAMAG-a, Ministarstvo
poljoprivrede, šumarstva i vodnoga gospodarstva u obvezi, prilikom dodjele
subvencija pojedinom poduzetniku, obratiti posebnu pozornost kako ne bi došlo do
prekoračenja gornjih granica mogućnosti dodjele državnih potpora.
Nadalje, potrebno je ukazati i na činjenicu da je 13. svibnja 2006., stupila na
snagu nova Uredba o državnim potporama (»Narodne novine«, broj 50/06). Sukladno
članku 10. rečene Uredbe o državnim potporama, pravila o državnim potporama
sadržana u odredbama Uredbe o državnim potporama (»Narodne novine«, broj 121/03)
važe i primjenjuju se i nakon prestanka važenja navedene Uredbe, sve do
objavljivanja odgovarajućih pravila prema novoj Uredbi.
Ukoliko će se pravila koja će biti objavljena prema novoj Uredbi, razlikovati od
pravila o državnim potporama iz Uredbe o državnim potporama (»Narodne novine«,
broj 121/03) temeljem koje je ovo rješenje o odobrenju dano i to u bitnom da
zahtjeva izmjenu Operativnog programa, Agencija će postupiti po članku 16.
stavku 1. ZDP-a i Ministarstvu poljoprivrede, šumarstva i vodnoga gospodarstva
uputiti prijedlog izmjene i dopune Operativnog programa.
Nadležni davatelj državne potpore dužan je u roku od 90 dana, sukladno članku
16. stavku 2. ZDP-a od primitka prijedloga izmjena i dopuna, pokrenuti postupak
donošenja izmjena i dopuna ili pokrenuti postupak za ukidanje predmetnog
programa i o tome izvijestiti Agenciju.
Ako nadležni davatelj državne potpore ne pokrene postupak u naprijed navedenom
roku, Agencija će, sukladno članku 16. stavku 3. ZDP-a, pisanim aktom
izvijestiti davatelja državne potpore o pokretanju obnove postupka odobravanja
programa državne potpore prema članku 13. ZDP-a.

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije
dopuštena, ali nezadovoljna stranka može pokrenuti upravni spor pred Upravnim
sudom Republike Hrvatske u roku od trideset (30) dana od dana dostave ovog
rješenja.

Klasa: UP/I 430-01/2006-11/20
Urbroj: 580-03-06-17-05
Zagreb, 14. lipnja 2006.

Predsjednica Vijeća
za zaštitu tržišnog natjecanja
**Olgica Spevec**, v. r.

Rješenje, NN 69/2006-1667
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)